37. schôdza NR SR - 1.deň - B. popoludní
Dátum: 2014-09-09
Poslanec: Hlina, Alojz (-)
Druh vystúpenia: Vystúpenie v rozprave

142. Vážená pani predsedajúca, vážený pán minister, vážené kolegyne, kolegovia. Z ktorého konca to načať, aby som mal pocit, že to malo zmysel? A teda aspoň pre mňa. Obzvlášť po tak skvostnom predrečníkovi, ktorý naozaj sa odhalil. Pán minister, je to presne váš svet. Proste vianočný príspevok je kreatívne riešenie, je presne váš svet. Presne. To ste vystihli. Viete, to je tá schopnosť tej mentálnej skratky, že proste sústredíte, vyextrahujete niečo do dvoch-troch slov, sa to podarí. Podarilo sa vám to. Treba zatlieskať, naozaj. Vianočný príspevok je mimoriadne kreatívne riešenie. To sú iba niektoré krajiny, kde toto minister môže povedať. V iných krajinách by to možno nedopovedal, by ho zahádzali topánkami, tuná sa nič neudeje. Mám pocit, že vám aj tlieskali. Je to totálne, ale totálne nepochopenie toho, ako svet funguje. Svet funguje tak, že sa vytvárajú hodnoty a z vytvorených hodnôt môžte použiť nejaké matice, nejaké algoritmi na rozdeľovanie. Nemôžte rozdeľovať niečo, čo ste nevytvorili. A vytvárate tým, že podporujete kreativitu, čo vy nerobíte. Vy zabíjate túto spoločnosť, lebo v tejto spoločnosti nevyhrávajú najlepší. Tu najlepší sú už dávno preč. Tu zostali len všelijakí lúmeni, lúzri, všelijakí nýmandi, ktorí sú vám napchatí tam, kde treba, a vyhrávajú všetko. A sekundárnym dôsledkom toho je, že tá krajina vyzerá, ako vyzerá. Že stratila drive, že tu nie sú ľudia, že tá spoločnosť je otrávená, že tu je toxická spoločnosť, že ľudia už nevedia nič. Všetci sú už, ani sa im nechce už pomaly o tom rozprávať. Dneska ste to vystihli, pán minister. Dneska sa vám to podarilo, dneska ste povedali, že vianočný dôchodok je kreatívne riešenie. Türkmenbaşi by to možno nepochopil, to neviem. Viete, ale viete, prečo ste to urobili, že ste to povedali, že sa nič neudeje? Viete, prečo vám zobrali, vám a nám zobrali desať zákonov? Viete, prečo toto dávajú v skrátenom konaní? Tu do nekonečna budete opakovať, že to preto, lebo nemajú rešpekt. My nemáme moc, lebo vo voľbách vyhrali oni, ale my môžme mať rešpekt. A nemáme. A oni vedia. Oni presne vedia, že zobrali sme vám desať zákonov. Čo urobí časť opozície? Zopár hysterických vyjadrení, zopár vecných vyjadrení. Koľko, dve alebo tri tlačovky budú vo vestibule? To je všetko. To je všetko. Tam to skončí. Preto to urobili, preto to urobia aj na budúce. Našou jedinou šancou je si prinavrátiť rešpekt. Ja neviem, či si fandím alebo nefandím, mne ste sa báli siahnuť na môj návrh o majetku obcí, čo?! By som prskal. Bolo to preto? Alebo prečo ste na môj nesiahli? V tom je naša jediná šanca. Nemáme moc. Tú budeme mať po 2016., ale rešpekt si môžme vybudovať. Ale nevybudujeme si ho takýmto spôsobom, ako to robíme teraz. Lebo presne toto nám to oni tuná takto vracajú. A vedia, vedia, že tu môžu povedať hocijakú hlúposť, nič sa neudeje. Vedia, že tu môžu hovoriť hrubozrnné, ale naozaj hrubozrnné blbosti, nič sa neudeje. Prosím vás pekne, my sme boli na výjazdovom zasadnutí výboru, ale ja, ja si to rozdelím, i keď tu veľa ľudí utieklo. My hovoríme teraz o procedúre, nie o tele zákona, budem sa snažiť byť v tomto korektný. A čo chcem ešte povedať? Na vyjazdovom zasadnutí nám prezentovali kynológov, kynologické činnosti. A tam sa jeden poslanec pýtal, že ten, ten štatista, čo ho hryzol, že či ho pozná. Áno, že on ho pozná. No ale či to ten pes nerieši, že toho človeka pozná a potom ho akože hryzie. A ten psovod vraví, že on to nerieši, on dostal pokyn. Som si pomyslel aj povedal: poslanec SMER-u. Viete, to je to. Potom sme mali ďalšiu situáciu, kde ten istý pes pri tej prezentácii vyhľadával, čo mal vyhľadávať, a našiel, a za to dostal nie čokoládku, nie, lebo možno sa šetrí, ale dostal, že naučené sú tie psy, že aport. Že proste je bezcenný, že im hodí loptičku a to psíča sa, chúďa, tešilo, že aportovalo. A sa pýtam, že či to stačí. Že áno, že ten pes je rád. A ja vravím: volič, slovenský volič. Som si pomyslel, naozaj je to tak. Mne to je ľúto a ja nebudem ten, ktorý tu bude rozoštvávať, ja len budem hovoriť, že mne je ľúto, vážení. Mne ja naozaj ľúto, že vy sa dáte a kopa ľudí sa v tejto krajine dá kúpiť ako to psíča, ktoré aportovalo tú loptičku za to, že hľadalo, čo malo nájsť. To je presne o tom. To nie je kreatívne riešenie, ten váš vianočný príspevok, to je hrubozrnný, hrubozrnný nesystémový prvok, bezcharakterný, chrapúnsky prvok, urážajúci dôstojnosť. To je vianočný príspevok. To je tých, to tých sedem či osem euro ste tým ľuďom mali dať do bežného dôchodku. Toto robia presne typologicky určité skupiny, ktoré proste to majú aj zmapované, aj je to vyhodnotené, že v konečnom dôsledku nás to udržiava pri moci. Bezcharakterné, chrapúnske, bezškrupolózne, všetky prívlastky, ktoré existujú, si tam dajte. Vy ste tomu dneska ešte dali korunku, že aj tvorivé. To je sen! Bezcharakterné, chrapúnske. Celý vianočný. Vážení dôchodcovia, prosím vás, neverte týmto ľuďom aj s tým vianočným dôchodkom, neverte, že, tej almužne, ktorú vám pred Vianocami dajú, že to je systémové, že to ich opatrenie. To nie je. To nebudem tu hovoriť o tej karikatúre povestnej, ktorá to krásne vystihovala. Vy ste mali mať dávno vyššie dôchodky, vážení dôchodcovia, dávno vyššie dôchodky ste mali mať, lebo vy ste si na ne vyrobili. A viete, prečo ich nemáte? Lebo sa peniaze tratia cestou. Peniaze sa tratia cestou, o tom ešte budeme rozprávať. Už ste stratili, čo ste mohli, ešte ani v taške ste nemali. Aj tú ste stratili. Ako psom hádžete tie vianočné dôchodky a necháte si tu zatlieskať. Kto je tu z tej jednoty? Čo to tu je tá Jednota dôchodcov? Vám sa tiež čudujem, jak ste tu, prosím vás. To je urážajúce. Moja mama posiela to jedno euro. Tu vám ho dávam. To je urážajúce, urážajúce je to, že tlieskate tomuto. To je nesystémové. Čo to je za opatrenie? Vy ste mali mať dávno vyššie dôchodky. Tých 75 euro, teraz 82 euro, to je koľko? Sedem euro mesačne. To ste dávno mali mať vyššie tie dôchodky o tie peniaze. A nie sa tu, spínať ruky do neba a ďakovať tuná kolegom za tvorivý nápad vianočného príspevku. A oni s týmto, nechajú, im to robí dobre, oni si nechajú tlieskať za tento bezcharakterný a ešte budú hovoriť: však to nezrušili. Jasné, lebo to sa zrušiť nedá. V tom je tá politika, že to sa zrušiť už nedá, keď ste to urobili. Vy ste sa na tú cestu vydali chrapúnsky. A už sa to zrušiť nedá. Už to treba len nejakým spôsobom dokonať. Aspoň neurážajte. Tým ľuďom... Nepýtajte si potlesk, prosím vás, nepýtajte si potlesk. A vy, dôchodcovia, netlieskajte, lebo je to urážajúce vašu dôstojnosť. Vy ste tie dôchodky dávno mali mať o tú sumu zvýšenú v bežnom každom dôchodku, ak nie viac. A budete to raz mať. Nespokojte sa s omrvinkami zo stola, ktoré mliaskajú tak, že to počuť do Bruselu. Prosím vás, žerú, mliaskajú tak, že to počuť do Bruselu. Z Bruselu sem došli, čo to tam stvárate. Čo spadne zo stola, zdvihnú, donesú sem a povedia: tlieskajte nám. Je to o vašej dôstojnosti. Toto je dôstojnosť, to jedno euro? Tých dvanásť eur, 12 celá 26 centa je dôstojnosť človeka v tejto krajine? To jedno euro mesačne deleno 12, toto je dôstojnosť človeka? Toto vám moja mama posiela (rečník hádže spomínanú mincu na predkladateľa), pán minister, si zoberte. Toto je dôstojnosť človeka? Richter, Ján, minister práce, sociálnych vecí a rodiny SR Pani podpredsedníčka, zjednajte si poriadok. Hlina, Alojz, poslanec NR SR Áno, poriadok si zjedná, raz si tu niekto zjedná poriadok. Jurinová, Erika, podpredsedníčka NR SR Pán poslanec neobhadzujte pána ministra, je to.. Kľud, páni poslanci. Pán poslanec, dokončíte. Hlina, Alojz, poslanec NR SR Toto je urážajúce (predkladateľ kladie predmetnú mincu na rečnícky pult). O tom to je. Čo robíte z tých dôchodcov? Akých otrokov? Čoho, prosím vás? Tých vašich? Toto tu bolo spomenuté, čo je to pre vás 12 euro? Počiatkove cédečko jedno stoji 50 mil. euro, ani jedno z nich nepotrebujeme. A koľko ich tam má? A prídete, jak psom tu hádžete 12 euro a necháte si zatlieskať. Čo? Prejde to v skrátenom. Vyjdete vonku, postavíte sa a s kolegom štátnym tajomníkom od úžerníkov a necháte si zatlieskať. Vážení dôchodcovia, ja vám poviem, kde je pravda. Keby bol niekto korektný, na ministerstve práce, sociálnych vecí je štátnym tajomníkom človek, ktorý sa živil úžerníctvom, bol spolumajiteľom úžerníckej nebankovky. Je tam stále, je. A minister mu kryje chrbát. Kryje a bude kryť chrbát. To je tá bezcharakternosť, bezškrupulóznosť, toto sa nedá ani povedať, to je váš svet. A to nazvete, že je tvorivé. Vážení dôchodcovia, tí, ktorí ste prišli o byt a prídete o byt, pozrite si firmy Ex Credit. Pán minister, ja vám donesiem, mne to tí ľudia nosia, mne to tí ľudia nosia, tie príbehy firmy, kde váš štátny tajomník pôsobil, pozrite si to. Čo dokázali tým ľuďom, tým dôchodcom spraviť. Dneska som počul, že budú cestovať vlakom. Viete čo? Jeden pán na SNP cez deň sedí a vyhrieva sa na lavičkách. A vravel mi, že v noci chodí vlakom, lebo on už chodí zadarmo, a že sa tam vyspí. Ja viem, prečo SMER ide dovoliť cestovanie vlakom. Všetci tí, ktorí prídu o byty aj kvôli vášmu štátnemu tajomníkovi, prosiť vás, aby ste za nich vyriešili bytovú otázku. Však im to povedzte. Cez noc si, vážení, v Michalovciach sadnite do rýchlika, ráno ste v Bratislave. Cez deň seďte na námestí SNP, večer si sadnite do rýchlika, takto prežijete koniec svojho, jeseň svojho života. To je váš svet, to je váš mentálny svet, vážení. Je. Hanbil by som sa, hanbil by som sa sem prísť s 12 eurami v skrátenom konaní. A ešte tu prezentovať, že tu niekto robí rozpor. Ja tu nerobím žiaden, ja sa zastávam tých dôchodcov. Vážení dôchodcovia, nie ste odkázaní. Za to, čo ste vytvorili, lebo to, čo ste vy vytvorili, z toho ešte teraz oni hrabú, za tie, 40 rokov, čo ste, z toho ešte oni. Nie ste odkázaní na to, ako psi zbierať zo zeme. Nie ste! Máte na viac. Netlieskajte tomu, netlieskajte tým 12 eurom, ktoré vám oni predajú, že jak vám pomohli. Nepomohli. Nepoviem asi všetko, čo som chcel, však koniec koncov ešte stále mám tú možnosť, pán minister, tu za týmto si povedať, čo si myslím. Ale však už nejaké to opatrenie prijmete, aby tak nebolo. Je x možností, ako tým dôchodcom pomôcť skutočne. Nerobiť z nich onuce, nerobiť z nich úbožiakov, ktorí sú odkázaní na vašich 12 euro, však? Je tu návrh na 10-percentnú DPH za základné potraviny, však, pán minister? Dokonca Kažimír to dostal, že to nebude mať ani vplyv na rozpočet. Dáte to? Pomôžete tým ľuďom si kúpiť rožok lacnejšie? Prečo? Čo urobili naši ľudia komu, že majú najvyššiu DPH za potraviny v Európe, komu? Oni trpia za to, to je pravdou, trpia za to, že kto tu v tejto krajine vládne. Trpia, ale už vytrpeli dosť. Už naozaj vytrpeli dosť, už si zaslúžia v tom trošku pomôcť, ale s dôstojnosťou, vážení. S dôstojnosťou. Tých vašich 5 euro, čo budete zvyšovať starobné dôchodky od budúceho roku, čo to je 5 euro? Milión starobných dôchodkov, 60 miliónov euro ročne, tuná veľká vláda SMER-u zvýši. Potom bude predvolebný rok, tam sa ešte šupnú, niečo naviac. Prosím vás, to jedno cédečko u Počiatka, jedno mizerné cédečko, ktoré nikto nikdy nepotrebuje, nikdy nikomu nanič nebude, ktoré tu vôbec nepotrebujeme, ktoré by študenti urobili za dve pivá, tak to sú tie peniaze, o ktoré vám zvýšia dôchodky, a vy budete tlieskať. Netlieskajte, prosím vás. Ďakujem.